অমলেন্দু বসু

**অমলেন্দু বসু** (১৯১৮ - নভেম্বর ২০০৮) ছিলেন একজন অগ্রণী ভারতীয় বাঙালি জাদুঘরবিদ যিনি বিড়লা শিল্প ও কারিগরি সংগ্রহশালা, বিশ্বেশ্বরায়া শিল্প ও কারিগরি সংগ্রহশালা এবং জাতীয় বিজ্ঞান সংগ্রহালয় পরিষদের দূরদর্শী প্রতিষ্ঠাতা-প্রধান হিসাবে পরিচিত।  এছাড়াও, তিনি আন্তর্জাতিক স্তরে ভারতের আন্তর্জাতিক জাদুঘর পরিষদের (আইকম) তথা ইন্টারন্যাশনাল কাউন্সিল অফ মিউজিয়ামস-এর প্রতিষ্ঠাতা-সভাপতির দায়িত্ব পালন করেন।
## জন্ম ও শিক্ষাজীবন
অমলেন্দু বসুর জন্ম ১৯১৮ খ্রিস্টাব্দে।পড়াশোনা কলকাতায়। রসায়ন বিজ্ঞানে কলকাতা বিশ্ববিদ্যালয় হতে এমএসসি ডিগ্রি লাভের পর আইনে স্নাতক হন। এরপর তিনি মার্কিন যুক্তরাষ্ট্রের নিউ ইয়র্কের সরকারী বিশ্ববিদ্যালয় ব্রুকলিন কলেজ হতে পলিমার সায়েন্সে এমএস ডিগ্রি লাভ করেন।

## কর্মজীবন
দেশে ফিরে অমলেন্দু বসু কলকাতায় ভারত সরকারের পেটেন্ট অফিসে আধিকারিক পদে যুক্ত হন। কিন্তু ১৯৫৬ খ্রিস্টাব্দের নভেম্বরে কলকাতায় বিড়লা শিল্প ও কারিগরি সংগ্রহশালা তৈরির জন্য তিনি পরিকল্পনা কর্মকর্তা নিযুক্ত হন। প্রসঙ্গত, যুক্তরাষ্ট্রে অবস্থানকালে অমলেন্দু বসু বহুবার 'শিকাগো মিউজিয়াম অফ সায়েন্স অ্যান্ড ইন্ড্রাস্ট্রি'তে যাতায়াত করেন এবং সেখান থেকে মিউজিয়াম সংক্রান্ত বিষয় ও প্রদর্শনের সম্বন্ধে বিশেষ জ্ঞান অর্জন করেন। নিযুক্তির দু'মাসের মধ্যে তিনি স্থাপনার জন্য সমস্ত প্রকল্পের কর্মসূচি তৈরি করেন এবং ১৯৫৭ খ্রিস্টাব্দের ১৯ জানুয়ারি মিউজিয়াম কমিটির কাছে উপস্থাপন করেন। পরিকল্পনা গৃহীত হওয়ার সাথে সাথেই ১৯৫৮ খ্রিস্টাব্দে তিনি ফণীন্দ্রমোহন নিয়োগী, শশাঙ্কশেখর ঘোষ, সুনীল কুমার ঘোষ, অচ্যুত কেশব দাটে, রবীন্দ্রচন্দ্র চন্দসহ একদল বিশিষ্ট কারিগরি কর্মকর্তাদের নিয়োগ করেন। এঁদের মধ্যে সর্ব কনিষ্ঠ বৈজ্ঞানিক কর্মকতা ছিলেন ড. সরোজ ঘোষ, যিনি পরবর্তীতে বিড়লা শিল্প ও কারিগরি সংগ্রহশালার অধিকর্তা ও জাতীয় বিজ্ঞান সংগ্রহালয় পরিষদের প্রথম মহাঅধিকর্তা হন। তাঁদের পনের মাসের পরিকল্পনা মাফিক বিদ্যুৎ, তামা, লৌহ ইস্পাত সহ নানা ধাতুবিজ্ঞান, খনিজ পদার্থ, আলোক বিজ্ঞান, পারমাণবিক বিজ্ঞান শাখার গ্যালারি সমন্বিত প্রদর্শনের ব্যবস্থা প্রস্তুত করেন এবং ১৯৫৯ খ্রিস্টাব্দের ২ মে ভারতের তৎকালীন শিক্ষামন্ত্রী, বৈজ্ঞানিক গবেষণা ও সংস্কৃতি বিষয়ক মন্ত্রী হুমায়ুন কবির সংগ্রহশালাটির উদ্বোধন করেন। অমলেন্দু বসুই ভারপ্রাপ্ত আধিকারিক হয়েই ১৯৬১ এবং ১৯৬২ খ্রিস্টাব্দেই রথীন্দ্রমোহন চক্রবর্তী, সমর বাগচী এবং চন্দ্রশেখর পালকে কিউরেটার নিয়োগ করেন।
কলকাতার সংগ্রহশালা প্রতিষ্ঠার সময়কালেই বিশ্বেশ্বরায়া মিউজিয়াম সোসাইটির উদ্যোগে ব্যাঙ্গালোরে ১৯৫৮ খ্রিস্টাব্দে 'ভারত রত্ন স্যার এম বিশ্বেশ্বরায়া ইন্ড্রাস্ট্রিয়াল মিউজিয়াম' তৈরির প্রচেষ্টা শুরু হয়। মিউজিয়ামের জন্য বিভিন্ন শিল্প প্রতিষ্ঠান হতে অস্থায়ী ভাবে সংগৃহীত নিদর্শন নিয়েই ১৯৬২ খ্রিস্টাব্দের ১৪ জুলাই সংগ্রহশালার উদ্বোধন করেন ভারতের তৎকালীন প্রধানমন্ত্রী ইন্দিরা গান্ধী। কিন্তু স্থায়ী নিদর্শনের অভাবে সংগ্রহশালা ঠিক মত না চলায় মিউজিয়াম সোসাইটি 
বৈজ্ঞানিক ও শিল্প গবেষণা পরিষদের দ্বারস্থ হয়। শেষে ব্যাঙ্গালোরের সংগ্রহশালাকে পুনরুজ্জীবিত করতে অমলেন্দু বসু ১৯৬৪ খ্রিস্টাব্দে ভারপ্রাপ্ত আধিকারিক নিযুক্ত হন। 
তিনি রথীন্দ্র মোহন চক্রবর্তী, অচ্যুত কেশব দাটে, রবীন্দ্রচন্দ্র চন্দসহ তাঁর সহযোগী কারিগরি কর্মকর্তাদের পনের মাসের সহায়তায় ইলেকট্রোটেকনিকের স্থায়ী গ্যালারির ব্যবস্থা ইত্যাদি নিয়ে গড়ে তোলেন সংগ্রহশালাটি। নাম হয় *বিশ্বেশ্বরায়া শিল্প ও কারিগরি সংগ্রহশালা*। তিন বছর ভারপ্রাপ্ত আধিকারিক পদে থাকার পর অমলেন্দু বসু ভারতের শিল্প ও কারিগরি সংগ্রহশালার প্রধান কিউরেটার এবং বিশ্বেশ্বরায়া শিল্প ও কারিগরি সংগ্রহশালার প্রধান হন। ১৯৬৫ খ্রিস্টাব্দে ভারতের গ্রামীণ শিক্ষার্থীদের কাছে বিজ্ঞান জনপ্রিয়করণের জন্য ভ্রাম্যমান বিজ্ঞান প্রদর্শনীর জন্য *মিউজিওবাস* শুরু করেন যা উন্নয়নশীল দেশসমূহে বিজ্ঞান জাদুঘর তৈরিতে ইউনেস্কোর উদ্যোগে।
১৯৭১ খ্রিস্টাব্দে বৈজ্ঞানিক ও শিল্প গবেষণা পরিষদের অধীনস্থ সংগ্রহশালার অধিকর্তা হিসেবে বিড়লা শিল্প ও কারিগরি সংগ্রহশালার প্রধান হন। 

১৯৭৮ খ্রিস্টাব্দে বিড়লা শিল্প ও কারিগরি সংগ্রহশালা, বিশ্বেশ্বরায়া শিল্প ও কারিগরি সংগ্রহশালা এবং পরবর্তীতে মুম্বাইয়ে প্রতিষ্ঠিত নেহেরু সায়েন্স সেন্টার পরিচালনার ভার বৈজ্ঞানিক ও শিল্প গবেষণা পরিষদ জাতীয় বিজ্ঞান সংগ্রহালয় পরিষদের উপর ন্যস্ত করলে অমলেন্দু বসু সংস্থার অধিকর্তা হিসাবে ১৯৭৯ খ্রিস্টাব্দের মার্চে অবসর নেন। 

এছাড়াও, অমলেন্দু বসু ইন্টারন্যাশনাল কাউন্সিল অফ মিউজিয়ামস (ICOM)-এর ভারতের জাতীয় কমিটির প্রতিষ্ঠাতা-সভাপতি ছিলেন এবং প্যারিসের ইন্টারন্যাশনাল কাউন্সিল অব মিউজিয়মস-এর কার্যকরী কমিটিতে প্রথম ভারতীয় সদস্য ছিলেন। 

২০০৮ খ্রিস্টাব্দের ২৯ নভেম্বর ভারতের বিজ্ঞান জাদুঘর আন্দোলনের পথিকৃৎ অমলেন্দু বসু কলকাতায় প্রয়াত হন। মৃত্যুকালে তাঁর বয়স হয়েছিল ৮৯ বৎসর এবং এক পুত্র ও এক কন্যাকে রেখে যান।

আইকম ইন্ডিয়া তাঁর মৃত্যুর পর প্রতি বছর *অমলেন্দু বসু স্মারক বক্তৃতা*-র আয়োজন করে থাকে। 

## তথ্যসূত্র

বিষয়শ্রেণী:১৯১৮-এ জন্ম
বিষয়শ্রেণী:কলকাতা জেলার ব্যক্তি
বিষয়শ্রেণী:কলকাতা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:পশ্চিমবঙ্গের প্রকৌশলী
বিষয়শ্রেণী:কলকাতার বিজ্ঞানী
বিষয়শ্রেণী:হার্ভার্ড বিশ্ববিদ্যালয়ের প্রাক্তন শিক্ষার্থী
বিষয়শ্রেণী:২০শ শতাব্দীর ভারতীয় প্রকৌশলী
বিষয়শ্রেণী:জাদুঘরের প্রতিষ্ঠাতা
বিষয়শ্রেণী:২০০৮-এ মৃত্যু